L'alumnat del col·legi Calderón posa en marxa al Grau un programa pioner per a la integració de les persones amb Trastorn de l'Espectre Autista
11 juny 2024

## L'alumnat del col·legi Calderón posa en marxa al Grau un programa pioner per a la integració de les persones amb Trastorn de l'Espectre Autista11 juny 2024Última actualització: 11 juny 2024

![](../gestion/img/3d7a9ea166a05383af5c85e88dfa290788d90ff882c7b745fec45de154d02fa7.jpg)  
  

L’alumnat de quart de l’ESO del col·legi M.A.S. de Calderón ha posat en marxa en el Grau, el seu entorn més pròxim, un projecte pilot en col·laboració amb 50 comerços locals del districte marítim. Entre altres, la iniciativa contempla la instal·lació de pictogrames “d’anticipació” a les façanes dels establiments comercials. Aquests pictogrames facilitaran la comprensió i l'accés a les persones amb diversitat funcional, permetent que puguen realitzar les seues compres de manera més autònoma i còmoda. És el cas del TEA, Trastorn de l’Espectre Autista. També s’han repartit follets informatius i s’ha parlat amb els comerciants perquè coneguen el que és el TEA, com se senten aquestes persones en els comerços i com ajudar-les. Situacions del dia a dia tan senzilles per a la majoria de la població, per a les persones amb TEA són d’una gran dificultat. Com ara agafar torn a la carnisseria; saber que han de seure a taula en una cafeteria i esperar el cambrer, etc...

La iniciativa, pionera a la ciutat, la van presentar ahir les regidores de Comerç i Educació, **Elena Moncho** i **Esther Sapena**, respectivament, i una de les professores coordinadores del projecte del col·legi Calderón, **Esther Martín**. Acompanyades d’una representació de l’alumnat que, en finalitzar la roda de premsa, van saludar l’alcalde de Gandia, **José Manuel Prieto**.

Elena Moncho va recordar que les persones amb TEA “interaccionen de forma diferent I ens hem de conscienciar de fer-los el dia a dia més fàcil. Amb eixa finalitat es va encetar el projecte que ha comptat de seguida amb el suport de l’Ajuntament i del comerç del Grau”.

“Aquest projecte és un pas ferm cap a la inclusió, perquè creiem fermament que una ciutat només pot ser considerada veritablement accessible quan tots els seus ciutadans i ciutadanes poden participar plenament en la seva vida quotidiana. Els pictogrames no només seran una eina pràctica, sinó també un símbol del nostre compromís amb la igualtat, la inclusió i la dignitat de totes les persones”, va expressar la regidora d’Educació.

Com va explicar la representant del col·legi, la iniciativa “Estoy aquí” va nàixer a l’aula a partir de les necessitats dels xiquets i xiquetes amb TEA que hi ha a l’escola: “Cal conéixer les seues dificultats i saber com tractar-los. I la comunitat educativa ha d’acompanyar aquest aprenentatge i canviar la mentalitat”.

La col·locació de pictogrames d’anticipació és en realitat la tercera fase del projecte, en el qual també s’ha involucrat les associacions de Gandia que treballen amb persones amb espectre autista: ASTEA Safor i la Fundació Mira’m.

Finalment, les regidores i l’alumnat han expressat la voluntat d’estendre la iniciativa a tots els centres educatius i el comerç de la ciutat.

[Twittear](https://twitter.com/share)